B4-0850, 0851, 0852, 0856 και 0915/95

Ψήφισμα σχετικά με το Ευρωπαϊκό Συμβούλιο των Καννών

Το Ευρωπαϊκό Κοινοβούλιο,

Α. έχοντας υπόψη την αβεβαιότητα που επικρατεί όσον αφορά το μέλλον της Ευρωπαϊκής Ένωσης, την ανησυχία που αυτό προκαλεί στην κοινή γνώμη, ιδίως σε σχέση με την οικονομική κατάσταση που χαρακτηρίζεται από υψηλό επίπεδο ανεργίας, τη σύγχυση για το χρονοδιάγραμμα της τρίτης φάσης της ΕΝΕ και τις διιστάμενες απόψεις ενόψει της Διακυβερνητικής Διάσκεψης του 1996 για την αναθεώρηση της συνθήκης, συγκεκριμένα όσον αφορά την ΚΕΠΠΑ και την άμυνα,

Β. ότι οι στρατιώτες του ΟΗΕ αντιμετωπίζουν στην πρώην Γιουγκοσλαβία μία κατάσταση εξαιρετικής αδυναμίας λόγω της αποστολής τους, της διοικητικής τους διάρθρωσης, του εξοπλισμού τους και των εγκαταστάσεών τους[semigr ]

Γ. ότι η νόμιμη Κυβέρνηση της Βοσνίας-Ερζεγοβίνης, σε αντίθεση με την βοσνιοσερβική εθνοφυλακή, πρέπει να θεωρηθεί ως φιλικό κράτος[semigr ] ότι η Βοσνία-Ερζεγοβίνη, με θεμέλιά της την πλουραλιστική δημοκρατία και την πολυπολιτισμική κοινωνία, συμμερίζεται τις αξίες επί των οποίων ερείδεται η Ευρωπαϊκή Ένωση[semigr ]

Το Ευρωπαϊκό Κοινοβούλιο,

1. καταδικάζει έντονα την κλιμάκωση της σύγκρουσης στη Βοσνία-Ερζεγοβίνη, και ιδιαίτερα τις αυξανόμενες και εσκεμμένες δολοφονίες αμάχων, την επίθεση κατά των ασφαλών περιοχών και τη βάρβαρη απαγωγή μελών της ειρηνευτικής δύναμης των Ηνωμένων Εθνών από τους Σερβοβόσνιους[semigr ]

2. ζητεί επειγόντως την άμεση απελευθέρωση όλων των στρατιωτών του ΟΗΕ και εκφράζει την υποστήριξή του στις πρωτοβουλίες για την επίτευξη του στόχου αυτού[semigr ]

3. θεωρεί εντελώς απαράδεκτη την ιδέα της αποχώρησης της ειρηνευτικής δύναμης του ΟΗΕ από τη Βοσνία-Ερζεγοβίνη, διότι αυτό θα σήμαινε πλήρη εγκατάλειψη της ιδέας της διατήρησης ή της αποκατάστασης της ειρήνης και θα άνοιγε το δρόμο για περαιτέρω κλιμάκωση του πολέμου[semigr ]

4. καλεί το Συμβούλιο και τις κυβερνήσεις των κρατών μελών να λάβουν όλα τα αναγκαία μέτρα για να παράσχουν στον ΟΗΕ τους ανθρώπινους και επιμελητειακούς πόρους που απαιτούνται από τις ειρηνευτικές δυνάμεις προκειμένου να προστατευθεί ουσιαστικά ο άμαχος πληθυσμός, ειδικότερα στις ασφαλείς περιοχές, να προληφθεί η περαιτέρω κλιμάκωση του πολέμου και να εφαρμοσθεί το ειρηνευτικό σχέδιο που εκπονήθηκε από την Ομάδα Επαφής[semigr ]

5. επιδοκιμάζει και υποστηρίζει τη δημιουργία της Δύναμης Ταχείας Επέμβασης η οποία, ενώ θα κάνει χρήση των διευκολύνσεων του ΝΑΤΟ, θα είναι υπό ευρωπαϊκή διοίκηση[semigr ] αναγνωρίζει, ωστόσο, ότι η Δύναμη αυτή θα είναι ανεπαρκής για την επιβολή της προστασίας των ασφαλών περιοχών, αν περιορισθεί στο παρόν μέγεθός της[semigr ]

6. υποστηρίζει το αίτημα της γαλλικής Κυβέρνησης για διεύρυνση της εντολής της UNPROFOR προκειμένου να καταστεί λιγότερο ευάλωτη και να ενισχυθεί η ικανότητά της για την εκπλήρωση της ανθρωπιστικής αποστολής της, προασπιζόμενη με αξιόπιστο τρόπο τις λεγόμενες ασφαλείς περιοχές και εξασφαλίζοντας ελεύθερη πρόσβαση σε αυτές[semigr ] επιμένει ότι η απόσυρση των βαρέων όπλων πρέπει να εφαρμοσθεί[semigr ] καλεί τα κράτη μέλη της ΕΕ να αυτοδεσμευθούν για την επίτευξη αυτών των στόχων[semigr ]

7. επιμένει στο ότι ο ΟΗΕ πρέπει να παραμείνει στη Βοσνία-Ερζεγοβίνη και να μπορέσει να δράσει αποτελεσματικά[semigr ] αν αυτό αποδειχθεί αδύνατο, η Βοσνία- Ερζεγοβίνη πρέπει να εφοδιασθεί με τα κατάλληλα μέσα για την αυτοάμυνά της σύμφωνα με το άρθρο 51 του Χάρτη του ΟΗΕ[semigr ]

8. παροτρύνει τις κυβερνήσεις της Σερβίας και του Μαυροβουνίου να αναγνωρίσουν τελικά τη Βοσνία-Ερζεγοβίνη ως κυρίαρχο κράτος εντός των σημερινών συνόρων του και να ασκήσουν κάθε είδους πίεση στην σερβοβοσνιακή ηγεσία για να υπακούσει στα ψηφίσματα του Συμβουλίου Ασφαλείας των Ηνωμένων Εθνών[semigr ]

9. καλεί εκείνους τους πολίτες των κρατών μελών της Ευρωπαϊκής Ένωσης που ανησυχούν για την κατάσταση στην πρώην Γιουγκοσλαβία να εξασφαλίσουν ότι οι κυβερνήσεις τους συνειδητοποιούν το κοινό αίσθημα για αυτό το θέμα[semigr ]

10. καλεί το Ευρωπαϊκό Συμβούλιο που συνέρχεται στις Κάννες να αναλάβει αποφασιστική δράση για την αποκατάσταση της εμπιστοσύνης των πολιτών στην Ευρωπαϊκή Ένωση, ιδίως λαμβάνοντας μέτρα για την ενίσχυση της συμβολής της Ένωσης στην καταπολέμηση της ανεργίας μέσω:

- της απελευθέρωσης του Ευρωπαϊκού Ταμείου Επενδύσεων από τους τεχνητούς περιορισμούς που εμποδίζουν την πλήρη ανάπτυξή του, ούτως ώστε να μπορέσει να διαδραματίσει μακροοικονομικό ρόλο κατά την υλοποίηση των προτάσεων της Λευκής Βίβλου Delors, βοηθώντας ιδίως τις μικρομεσαίες επιχειρήσεις,

- της υλοποίησης των δεσμεύσεων που έλαβε στο Έσσεν για την εξ ολοκλήρου χορήγηση των διαθέσιμων για το διευρωπαϊκό δίκτυο κονδυλίων, εγγυώμενο ότι οι οικονομικοί περιορισμοί δεν θα παρεμποδίσουν την επίτευξη των στόχων απασχόλησης και ανταγωνισμού της Λευκής Βίβλου Delors, και εξασφαλίζοντας τον καλύτερο συντονισμό όλων των χρηματοπιστωτικών και επενδυτικών μέσων που διαθέτει η Ένωση,

- της θέσπισης μέτρων για τον καλύτερο συντονισμό και συνεργασία μεταξύ των Υπουργών Κοινωνικών Υποθέσεων και του Συμβουλίου ECOFIN,

- της πρότασης μέσων και συγκεκριμένης δράσης προς υλοποίηση όσων προτάσεων της Λευκής Βίβλου δεν έχουν ακόμη πραγματοποιηθεί, περιλαμβανομένων των προτάσεων του κεφαλαίου X, καθώς και αυτών που θα τονώσουν μια βιώσιμη οικονομική ανάπτυξη,

- της υιοθέτησης της ανακοίνωσης της Επιτροπής της 8ης Μαρτίου 1995 για τη συνέχεια που πρέπει να δοθεί στο Ευρωπαϊκό Συμβούλιο του Έσσεν (COM(95)0074 - C4-0114/95), και ιδίως για τη δημιουργία «πολυμερούς διαδικασίας εποπτείας της απασχόλησης» και για την έναρξη διοργανικών συζητήσεων σχετικά με τα νέα μέτρα που θα πρέπει να εγκριθούν,

11. εκφράζει την ικανοποίησή του για την προσέγγιση του θέματος των μεθόδων που θα πρέπει να εφαρμοσθούν για το πέρασμα στο ενιαίο νόμισμα, που περιλαμβάνεται στην Πράσινη Βίβλο της Επιτροπής, και συγκεκριμένα για την πρότασή της για ένα σενάριο μετάβασης σε τρία στάδια, με τον καθορισμό ανώτατων προθεσμιών σύμφωνα με τις οποίες η ολοκλήρωση της διαδικασίας θα πραγματοποιηθεί το αργότερο το έτος 2001 ή 2002, ανάλογα με την ημερομηνία λήψης της πολιτικής απόφασης για την καθιέρωση του ενιαίου νομίσματος[semigr ]

12. αποδέχεται ευμενώς την έννοια της κρίσιμης μάζας όπως ορίζεται στην Πράσινη Βίβλο, που εγγυάται την αξιοπιστία και τον αμετάκλητο χαρακτήρα του ενιαίου νομίσματος, ήδη από την έναρξη της τρίτης φάσης[semigr ]

13. εκφράζει την ικανοποίησή του για τον χαρακτήρα αλληλεπίδρασης της Πράσινης Βίβλου, που επιτρέπει μία ευρεία συζήτηση, και ζητεί, με την ευκαιρία αυτή, να δοθεί έμφαση σε ένα σαφέστερο καθορισμό των ενεργειών που αναφέρονται στην κρίσιμη μάζα, σε ένα ενεργότερο προβληματισμό με στόχο την αντιμετώπιση κάθε απόπειρας κερδοσκοπίας που θα μπορούσε να αποσταθεροποιήσει τη διαδικασία, καθώς και στις σχέσεις μεταξύ του ενιαίου νομίσματος και των νομισμάτων των κρατών μελών της ενιαίας αγοράς τα οποία ενδεχομένως δεν θα συμμετάσχουν στην νομισματική ένωση, προκειμένου να τα υποστηρίξει στην προσπάθειά τους να συμμετάσχουν στην ΕΝΕ και να περιορίσει κάθε κίνδυνο ασύμμετρης ανάπτυξης μεταξύ της ενιαίας αγοράς και του ενιαίου νομίσματος[semigr ]

14. συμφωνεί ότι οι προτάσεις που περιλαμβάνονται στην Πράσινη Βίβλο θα συμβάλουν ευρέως στον περιορισμό της πολιτικής αβεβαιότητας που εξακολουθεί να πλανάται γύρω από το σχέδιο για Οικονομική και Νομισματική Ένωση και απευθύνει πιεστική έκκληση προς το Ευρωπαϊκό Συμβούλιο των Καννών προκειμένου να δοθεί ένα σταθερό πολιτικό σήμα προς την κατεύθυνση αυτή[semigr ]

15. υπενθυμίζει τους στόχους του στον τομέα της θεσμικής μεταρρύθμισης όπως ορίσθηκαν στο πλαίσιο του ψηφίσματός του της 17ης Μαΐου 1995 σχετικά με τη λειτουργία της Συνθήκης για την Ευρωπαϊκή Ένωση εν όψει της Διακυβερνητικής Διάσκεψης του 1996 - Υλοποίηση και ανέλιξη της Ένωσης ((Βλ. ΣΠ της ημερομηνίας αυτής, Μέρος ΙΙ)), δηλαδή ότι θα πρέπει να αποκτήσει η Ένωση ένα αποτελεσματικότερο, διαφανέστερο και δημοκρατικότερο σύστημα λήψης αποφάσεων, διατηρώντας παράλληλα το κοινωνικό κεκτημένο και ένα ενιαίο θεσμικό πλαίσιο[semigr ]

16. ζητεί από το Ευρωπαϊκό Συμβούλιο να λάβει υπόψη τις εκθέσεις που συνέταξαν τα θεσμικά όργανα ως προς το θέμα της αναθεώρησης της Συνθήκης το 1996, καλώντας την ομάδα προβληματισμού που είναι αρμόδια για την προετοιμασία της Διακυβερνητικής Διάσκεψης να βασίσει τις εργασίες και τις προτάσεις της στις εκθέσεις αυτές, ιδιαίτερα στην έκθεση του Ευρωπαϊκού Κοινοβουλίου, και εκχωρώντας της την ευρύτερη δυνατή εντολή[semigr ]

17. υποστηρίζει ένθερμα την προοπτική της προσχώρησης των κρατών της Κεντρικής και Ανατολικής Ευρώπης, αλλά φρονεί ότι η προσχώρηση των χωρών αυτών δεν θα είναι δυνατή παρά μόνον εφόσον εγκρίνουν το κοινοτικό κεκτημένο και εφόσον η Διακυβερνητική Διάσκεψη του 1996 καταλήξει σε ενίσχυση της δημοκρατίας και στην εφαρμογή αποτελεσματικότερων, δημοκρατικότερων και διαφανέστερων μηχανισμών λήψης αποφάσεων[semigr ] εκφράζει την ικανοποίησή του για την απόφαση του Συμβουλίου να αρχίσει τις διαπραγματεύσεις προσχώρησης με τη Μάλτα και την Κύπρο και χαιρετίζει την απόφαση να προσκληθούν οι χώρες αυτές στο Ευρωπαϊκό Συμβούλιο[semigr ]

18. ανανεώνει την αντίθεσή του στην Τελωνειακή Ένωση με την Τουρκία, εφόσον εξακολουθεί η φυλάκιση των Κούρδων βουλευτών και εφόσον δεν αναγνωρίζονται τα δικαιώματα του κουρδικού λαού[semigr ] καλεί το Συμβούλιο να του διαβιβάσει ταχέως τα αποτελέσματα των διαπραγματεύσεων σχετικά με την Τελωνειακή Ένωση[semigr ]

19. ζητεί από το Ευρωπαϊκό Συμβούλιο να δώσει μεγαλύτερη προτεραιότητα στη νέα ευρωμεσογειακή σχέση, καταβάλλοντας κατ' αρχάς κάθε δυνατή προσπάθεια για να εξασφαλίσει τη βέλτιστη προετοιμασία της Διάσκεψης για την Ασφάλεια, τη Συνεργασία και την Ανάπτυξη στην περιοχή της Μεσογείου, η οποία θα αποτελέσει το πρώτο αποκλειστικά ευρωπαϊκό σχέδιο, του οποίου η επιτυχία θα αυξήσει σημαντικά την αξιοπιστία της ΚΕΠΠΑ, και αναγνωρίζοντας εν συνεχεία την ανάγκη επαρκούς χρηματοδότησης της μεσογειακής πολιτικής,

20. ζητεί από το Συμβούλιο να αναλάβει κοινή δράση στις αφρικανικές χώρες που απειλούνται με γενοκτονία, ιδίως στη Ρουάντα και το Μπουρούντι[semigr ]

21. ζητεί να αποτελέσει το ΕΤΑ αναπόσπαστο τμήμα του προϋπολογισμού της Ένωσης[semigr ]

22. επαναλαμβάνει ότι το Ευρωπαϊκό Κοινοβούλιο δεν θα αποδεχθεί μείωση, σε πραγματικούς αριθμούς, των ποσών που χορηγούνται με βάση το προηγούμενο χρηματοδοτικό πρωτόκολλο και ότι θα λάβει κάθε μέτρο που έχει στη διάθεσή του προκειμένου να διατηρηθεί η δέσμευση της Ένωσης έναντι των χωρών ΑΚΕ[semigr ]

23. καλεί το Ευρωπαϊκό Συμβούλιο να μην εγκρίνει τις πολιτικές κατευθυντήριες γραμμές των προγραμμάτων στον τομέα των εξωτερικών πολιτικών εάν η αρμόδια για τον προϋπολογισμό αρχή δεν έχει προηγουμένως προσδιορίσει τις χρηματοδοτικές δυνατότητες[semigr ]

24. ζητεί από το Ευρωπαϊκό Συμβούλιο να τονίσει και πάλι ότι ο αγώνας κατά της απάτης εις βάρος του προϋπολογισμού της Ένωσης αποτελεί μία από τις μεγάλες προτεραιότητες και υπογραμμίζει, στο πλαίσιο αυτό, ότι το Συμβούλιο θα πρέπει να εγκρίνει επειγόντως κείμενα για την προστασία των δημοσιονομικών συμφερόντων της Ένωσης, λαμβάνοντας υπόψη τις θέσεις του Ευρωπαϊκού Κοινοβουλίου[semigr ]

25. ζητεί από το Ευρωπαϊκό Συμβούλιο να υποστηρίξει το αίτημα του Κοινοβουλίου προς την Επιτροπή να προταθεί Ευρωπαϊκός Χάρτης Δημοσίων Υπηρεσιών και σφαιρικός ορισμός όσον αφορά την «οικουμενική υπηρεσία»

26. παροτρύνει το Συμβούλιο να καταλήξει σε συμφωνία με το Κοινοβούλιο όσον αφορά τις, πάντα ασαφείς, διαδικασίες για τη θεσμική συνεργασία στον τομέα της δικαιοσύνης και των εσωτερικών υποθέσεων, υπό μορφήν διοργανικής συμφωνίας, η οποία θα πρέπει ταυτόχρονα να ενθαρρύνει την Επιτροπή να χρησιμοποιεί πλήρως το δικαίωμα πρωτοβουλίας της,

27. εκφράζει την ανησυχία του για το γεγονός ότι η Europol δημιουργήθηκε χωρίς να έχει ενισχυθεί προηγουμένως ο ρόλος της Επιτροπής, χωρίς χρηματοδότηση από τον κοινοτικό προϋπολογισμό ούτε έλεγχο από το Ελεγκτικό Συνέδριο, χωρίς να υπόκειται στη δικαιοδοσία του Δικαστηρίου και χωρίς να είναι υπόλογη ενώπιον του Ευρωπαϊκού Κοινοβουλίου[semigr ] ως εκ τούτου, ζητεί επίσημα από το Συμβούλιο να κινήσει πάραυτα τη διαδικασία διαβούλευσης και το καλεί επίμονα να λάβει υπόψη τη θέση του Κοινοβουλίου πριν από την τελική έγκριση της σύμβασης[semigr ]

28. καλεί το Ευρωπαϊκό Συμβούλιο να εγκρίνει τις προτάσεις τις οποίες επανειλημμένα έχει κάνει το Κοινοβούλιο για την καταπολέμηση του ρατσισμού και της ξενοφοβίας, καθώς και τις προτάσεις της συμβουλευτικής επιτροπής προκειμένου να εξασφαλισθεί ότι η Ευρωπαϊκή Ένωση και τα κράτη μέλη θα δώσουν σαφή και σθεναρή απάντηση στις απειλές ρατσιστικού, ξενόφοβου και αντισημιτικού χαρακτήρα και στην άρνηση του ολοκαυτώματος[semigr ] ζητεί να ληφθεί κατ' αρχήν θετική απόφαση για την ένταξη της ΕΕ στην Ευρωπαϊκή Σύμβαση για τα Ανθρώπινα Δικαιώματα[semigr ]

29. ζητεί από την Επιτροπή και το Συμβούλιο να μην παρατείνουν την εντολή της ομάδας Molitor, δεδομένου ότι οι εργασίες της ομάδας με στόχο «την απλοποίηση και υπαγωγή στην αρχή της επικουρικότητας», της ευρωπαϊκής νομοθεσίας για το «περιβάλλον», για την «απασχόληση και τις κοινωνικές υποθέσεις συμπεριλαμβανομένης της υγείας και της ασφάλειας», για την «υγιεινή των τροφίμων» και τα «πρότυπα μηχανών» πραγματοποιήθηκαν με μυστικότητα, χωρίς να κινηθούν οι συνήθεις δημοκρατικές διαδικασίες[semigr ]

30. αναθέτει στον Πρόεδρό του να διαβιβάσει το παρόν ψήφισμα στα άλλα θεσμικά όργανα της Ένωσης και να το παρουσιάσει στο Ευρωπαϊκό Συμβούλιο των Καννών.